Għandhom kumitat amministrattiv għalihom. Jagħmlu parti mill-lokal tar-Rabat. Jaqgħu taħt ir-responsabbiltà tal-Kunsill Lokali tar-Rabat. Qed nirreferi għall-komunità ċkejkna tal-Baħrija. Il-Baħrija hija komunità li, minkejja li m'għandhiex eluf ta' familji, tkopri firxa wiesgħa ta' art rurali u tul iż-żminijiet ftit sar investiment infrastrutturali fiha. Tant hu hekk li dawn il-familji kienu għadhom mingħajr sistema adegwata ta' drenaġġ, kif wieħed jistenna fis-sena 2016. Kienet wegħda ta' dan il-Gvern li l-fossa li kienet isservi lil dawn in-nies tiġi mneħħija sabiex ikun hemm sistema ta' drenaġġ imqabbda mar-Rabat. Ċertament li dan kien se jneħħi inkonvenjent kbir għal dawn il-familji. Dan il-proġett kien jinvolvi tqattigħ fil-blat għal iktar minn ħames kilometri ta' toroq u li jitpoġġew kanen u katusi apposta sabiex id-drenaġġ ikun jista' jitwassal mill-Baħrija sar-Rabat. L-isfortuna, jew fortuna – skont kif tħares lejha – hi li r-Rabat innifsu u l-konfini immedjati ta' madwaru huma miżgħuda b'wirt storiku li jmur lura eluf ta' snin. Fost dawn insibu għad ta' oqbra u katakombi. Dan iwassal biex kull darba li jkun se jsir xi proġett maġġuri f'dawn l-inħawi, iktar iva milli le, hemm ċans li tinstab xi ħaġa simili li twassal biex ikun hemm waqfien mix-xogħol sakemm jiġi investigat il-valur storiku tas-sejba. Hekk ġara fil-proġett li qed isir fil-Baħrija. Dan wassal biex id-Dipartiment għas-Servizz tal-Ilma u dak tas-Sovrintendenza tal-Partimonju Kulturali kellhom biċċa xogħol iebsa sabiex jidentifikaw dawn is-sejbiet, li kienu iktar minn 14-il sit storiku. Dawn kieku jinkludu għerien, oqbra u anke għadam. Meta jinstabu fdalijiet simili jkun irid isir xogħol minn arkeologi b'reqqa kbira biex ma jiġix irvinat dak li jinstab. Dan hu xogħol forensiku li jrid isir minn nies esperti fil-qasam. Ladarba jsir dan ix-xogħol, imbagħad il-Korporazzjoni tal-Ilma tkun tista' tkompli bix-xogħol tagħha. Mhux dejjem faċli li jinstab bilanċ bejn dak li jrid jiġi priservat u t-tkomplija fil-ħin ta' proġetti simili sabiex ikun hemm l-inqas inkonvenjent possibbli għar-residenti u dawk li jagħmlu użu miż-żoni milquta. It-triq imsemmija ilha magħluqa għal diversi xhur u dan jiġġustifika l-ilmenti u l-frustrazzjoni tar-residenti minħabba trabijiet u nuqqas ta' aċċess adegwat. Issa li l-proċess wasal fl-aħħar fażi tiegħu, qed isir sforz kollettiv sabiex ix-xogħol jibqa' għaddej lejl u nhar biex eventwalment il-proġett jiġi komplut fi ftit ġimgħat oħra. Tkellimt dwar dan mas-Sindku tar-Rabat is-Sur Charles Azzopardi. Charles assigurani li hu u sħabu għamlu dak kollu possibbli biex itaffu l-inkonvenjent għar-residenti, iżda wera biċ-ċar li bħala Kunsill jifhem ukoll ċerti esiġenzi li jinqalgħu, anke minħabba r-raġunijiet li semmejna iktar qabel. Qalli kif kull darba li bħala Kunsill ikunu se jagħmlu biċċa xogħol infrastrutturali fil-lokal, dejjem ikollhom il-biża' li l-proġetti jieħdu ferm iktar fit-tul milli ppjanat minħabba l-wirt storiku kbir li hemm tista' tgħid taħt kull triq jew trejqa fir-raba' u x-xagħri tal-madwar. Fl-istess waqt, is-Sindku, f' isem il-Kunsill, wera s-sodisfazzjon tiegħu li l-gvern ċentrali sema' l-ilmenti tar-residenti tal-Baħrija u tal-Kunsill u daħal għal dan il-proġett ambizzjuż biex issa dawn il-familji għall-ewwel darba se jkollhom sistema ta' drenaġġ li żgur se ttejbilhom il-livell ta' għajxien tagħhom kif, wara kollox, jimmeritahom. Infurmat ukoll li l-Kunsill Lokali tar-Rabat żamm kuntatt kontinwu mar-residenti milquta u dejjem wassal kull informazzjoni mgħoddija lilu mill-awtoritajiet ikkoncernati. Issa, ladarba l-proġett ikun lest, wieħed mhux se jibqa' jara bawżers – sa disgħa kuljum, kważi 20 vjaġġ kuljum, sabiex ilaħħqu mas-sistema antika ta' fosos – għaddejjin mit-toroq tal-Baħrija. Vjaġġi li mhux biss kienu joħolqu inkonvenjent imma wkoll kieku jżommu ammont ta' traffiku mit-triq ewlenija li mill-Baħrija tieħu għar-Rabat. Dan il-proġett huwa ffinanzjat minn fondi Ewropej u b'kollox se jiġi jiswa mal-€5 miljun. Prova oħra ta' kif dan il-Gvern qed jaħdem biex tali fondi jintużaw biex itejbu l-ħajja u l-livell ta' għajxien tal-familji Maltin u Għawdxin kollha. Il-Bord tal-Governanza jikkonferma dak li ktibna sena ilu fuq il-Kunsill Lokali tan-Nadur Madwar sena ilu, il-kunsilliera Laburisti fil-Kunsill Lokali tan-Nadur kienu ġibdu l-attenzjoni li, minkejja li kienu ilhom ix-xhur iressqu ilmenti dwar direct orders li kienu qed jingħataw mill-kunsill tagħhom, l-eks- Sindku qatt ma ta widen u kompla jwebbes rasu. Charles Said, ħu l-eks-Ministru Chris Said, meta kien sindku tal-lokalità, ta ammont konsiderevoli ta' direct orders li wasslu biex il-monitoring unit fi ħdan id-Dipartiment għall-Gvern Lokali talab lill-Bord tal-Governanza biex jinvestiga. L-istess Bord, fil-konklużjonijiet tiegħu, talab biex jittieħdu proċeduri li huma meqjusa xierqa kemm fil-konfront tas-Sur Said kif ukoll fil-konfront tas-Segretarju Eżekuttiv tal-istess Kunsill Lokali li kien hu li approva d-direct orders li jaqbżu l-limitu permess mil-liġi. B'kollox ġew effettwati 20 pagament mill-Kunsill Lokali tan-Nadur bejn is-sena 2012 u l-2014, għal total ta' kwazi €40,000. Meta wieħed iqis l-allokazzjoni ta' dan il-Kunsill, dan l-ammont huwa wieħed konsiderevoli. Is-Segretarju Eżekuttiv ta' dak iż-żmien, Rita Mifsud Attard, sostniet li hi dejjem kisbet l-approvazzjoni, iżda rrikonoxxiet li, bħala segretarju eżekuttiv, kienet marbuta bl-istess regolamenti taċ-Ċivil rigward xiri. Però, Attard qalet li hija riedet taħdem mas-Sindku u għalhekk ma setgħetx tmur kontra r-rieda tiegħu.